******

*CRNA GORA*

OPŠTINA TIVAT

*Sekretar SO*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Broj: 03-016/23-\_\_\_**

**Tivat, \_\_\_\_\_\_\_\_.2024.godine**

**Z A P I S N I K**

**o radu XIX sjednice Skupštine opštine Tivat**

XIX sjednica Skupštine opštine Tivat održana je **24.10.2024**. godine u **09:00** časova u skupštinskoj sali Opštine Tivat.

Sjednicom je predsjedavao **predsjednik Skupštine Miljan Marković.**

Prešlo se na utvrđivanje kvoruma.

Na osnovu javne prozivke konstatovano je da sjednici prisustvuje 27 odbornika, s tim što je odbornica Dubravka Nikčević najavila kašnjenje.

Za sjednicu nije bilo prijavljenih kandidata po osnovu instituta “slobodna stolica”.

Prešlo se na usvajanje zapisnika sa XVII sjednice SO Tivat.

Primjedbi na zapisnik nije bilo.

Zapisnik je usvojen uz 17 glasova “za”, bez glasova “protiv” i “uzdržan”.

Prešlo se na usvajanje zapisnika sa XVIII sjednice SO Tivat.

Primjedbe na zapisnik imala je odbornica Ana Vuksanović, jer njene riječi sa sjednice nisu vjerodostojno prenesene pa moli da se navedeno ispravi na način “Zahvalnost dugujemo ispred Hrvatskog Nacionalog Vijeća i Hrvatske građanske inicijative direktorici Osnovne škole i zamjenici direktorice na trudu i na angažmanu prilikom pomjeranja terenske nastave za učenike VII razreda Osnovne škole koja je bila zakazana u vrijeme katoličkog Uskrsa, kao i zahvalnost koja je upućena resornoj ministrici dr Anđeli Jakšić Stojanović na proaktivnom pristupu rješavanja ovog problema te na svemu što je do tad učinila za obrazovni sistem.Izražavam nadu da se ovakva situacija neće ponoviti nikad više ni u Osnovnoj školi u Tivtu kao ni u jednoj drugoj osnovnoj školi ili srednjoj školi u Crnoj Gori da se terenska nastava ili bilo koja nastava van školskih aktivnosti zakazuje u termine vjerskih praznika.

Zapisnik zajedno sa primedbom je usvojen uz 17 glasova “za”, bez glasova “protiv” i “uzdržan”.

Prešlo se na glasanje o dopunama dnevnog reda:

1. “Izvještaj o reviziji Završnog računa budžeta Opštine Tivat za 2023. godinu, uvršten je u dnevni red uz 17 glasova ”za”,bez glasova “protiv” i “uzdržan”.
2. Pravilnik o kriterijumima i mjerilima za utvrđivanje cijene usluge dnevnog boravka u JU „Dnevni centar za djecu i mlade sa smetnjama i teškoćama u razvoju - Tivat“ uvršten je u dnevni red uz 17 glasova ”za”,bez glasova “protiv” i “uzdržan”.
3. Predlog Odluke o davanju saglasnosti na izmjenu Odluke o razrješenju dužnosti izvršnog direktora DOO „Autobuska stanica“ Tivat uvršten je u dnevni red uz 17 glasova ”za”,bez glasova “protiv” i “uzdržan”.
4. Predlog Odluke o formiranju Komisije za odabir projekata valorizacije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara uvršten je u dnevni red uz 17 glasova ”za”,bez glasova “protiv” i “uzdržan”.
5. Predlog Odluke o davanju saglasnosti na Odluku Odbora direktora DOO za odvođenje i prečišćavanje otpadnih voda za opštine Kotor i Tivat o imenovanju Izvršnog direktora uvršten je u dnevni red uz 17 glasova ”za”,bez glasova “protiv” i “uzdržan”.

Odbornica Sanja Vuković ukazala je na propust kod Predloga Odluke o izmjenama i dopunama Odluke o povjeravanju upravljanja javnim prostorom za parkiranje vozila Društva sa ograničenom odgovornošću „Parking servis“ Tivat jer nije vidjiva druga strana gdje se nalazi obrazloženje pa zatražila da se do rasprave o toj tački ista dostavi odbornicima.

Proceduralno je reagovao odbornik Igor Petković u vezi sa predlogom Odluke o formiranju Komisije za odabir projekata valorizacije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara tražeći da se ista povuče sa dnevnog reda. Kao razlog je naveo da je javni poziv raspisan od strane Komisije čiji je mandat istekao 2022.godine što isti čini nevalidnim.Turistička organizacija treba da poništi javni poziv pa kada imenuje novu Komisiju utvrdi uslove pod kojima će biti raspisan javni poziv i isti raspiše jer,kako je rekao, ona odlučuje o projektima.

Sekretarka Skupštine kazala je da nema informaciju da li je Turistička organizacija poništila javni poziv te pozvala istu da to učini ukoliko već nije. Naglasila je da je danas na dnevnom redu upravo izbor nove Komisije na dvogodišnji mandat koja bi trebalo da raspiše javni poziv i sprovede postupak do kraja.

Na insistiranje odbornika Petkovića da se ova tačka povuče sa dnevnog reda predsjednik Skupštine je odredio pauzu radi konsultacija.

Nakon pauze predsjednik Skupštine je pojasnio da ne postoji ništa sporno jer se danas tek imenuje Komisija pošto je prethodnoj istekao mandat te da će novoizabrana Komisija raspisati javni poziv a prethodno raspisani poziv će biti poništen.

**DNEVNI RED :**

1. Polugodišnji izvještaj o ukupno ostvarenim primicima i ukupno izvršenim izdacima za 2024.godinu,
2. Predlog Odluke o davanju saglasnosti na visinu cijena usluga DOO „Vodovod i kanalizacija“ Tivat za javno vodosnabdijevanje i prihvatanje i odvođenje komunalnih otpadnih voda za 2025.godinu
3. Izvještaj o reviziji godišnjeg finansijskog izvještaja DOO “Vodovod i kanalizacija Tivat za 2023.godinu
4. Predlog Odluke o izmjeni Odluke o stipendiranju studenata,
5. Predlog Odluke o davanju na privremeno upravljanje i korišćenje prostora Ministarstvu sporta i mladih za potrebe Omladinskog servisa u Opštini Tivat,
6. Predlog Odluke o izmjenama i dopunama Odluke o povjeravanju upravljanja javnim prostorom za parkiranje vozila Društva sa ograničenom odgovornošću „Parking servis“ Tivat.
7. Izvještaj o reviziji Završnog računa budžeta Opštine Tivat za 2023. godinu.
8. Pravilnik o kriterijumima i mjerilima za utvrđivanje cijene usluge dnevnog boravka u JU „Dnevni centar za djecu i mlade sa smetnjama i teškoćama u razvoju - Tivat“
9. Predlog Odluke o izgradnji lokalnog objekta od opšteg interesa – pijace i neophodne infrastrukture na dijelu kat.parc.br. 2286/1, 2286/4, 2282 KO Tivat i kat.parcelama 2286/3,2292, 2285/1,2295/2, 2293/1, 2293/2, 2293/3, 2293/4, 2293/5, 2293/6, 2293/7, 2293/8, 2293/9, 2293/10, 2293/11, 2293/12, 2293/13, 2293/14, 2293/15, 2293/16, 2293/17, 2293/18, 2293/19, 2293/20, 2293/21 i 2293/22) u obuhvatu DUP-a „Tivat-Centar“ (“Sl.list CG“ br. 21/18),
10. Akcioni plan energetskog i klimatskog održivog razvoja Opštine Tivat do 2030. godine,
11. Predlog Odluke o prestanku mandata jednom članu Odbora direktora DOO Komunalno Tivat
12. Predlog Odluke o imenovanju jednog člana Odbora direktora DOO Komunalno Tivat
13. Predlog Odluke o imenovanju jednog člana Skupštine DOO Vodacom
14. Predlog Odluke o imenovanju predsjednika/ce i članova/ca Žirija za dodjelu Novembarske nagrade, javnih priznanja i nagrada,
15. Predlog Odluke o davanju saglasnosti na izmjenu Odluke o razrješenju dužnosti izvršnog direktora DOO „Autobuska stanica“ Tivat
16. Predlog Odluke o formiranju Komisije za odabir projekata valorizacije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara.
17. Predlog Odluke o davanju saglasnosti na Odluku Odbora direktora DOO za odvođenje i prečišćavanje otpadnih voda za opštine Kotor i Tivat o imenovanju Izvršnog direktora
18. **Polugodišnji izvještaj o ukupno ostvarenim primicima i ukupno izvršenim izdacima za 2024.godinu**

Radna tijela razmatrala su ovu tačku dnevnog reda o čemu je Skupštini podnijet izvještaj.

**Odbornik Vatroslav Belan** kazao je da je Polugodišnji izvještaj o ukupno ostvarenim primicima i ukupno izvršenim izdacima za 2024.godinu pred odbornike stigao prekasno. “Koliko je važan ovaj dokument govori i činjenica da ni predlagač ne želi da ga prezentuje, tako da se odmah može preći na glasanje, jer ovaj dokument služi kako bi se ispunila zakonska forma. Govoriti o polugodišnjem izvještaju na kraju oktobra je besmisleno jer su ovi podaci već istorijski i na današnji dan vjerujem bitno drugačiji. Ono što je od strateškog značaja je činjenica da u Tivtu postoje dva životno važna problema za grad, koja će opredjeljivati njegov način života u narednih nekoliko decenija. To su saobraćaj i vodovodno-kanalizaciona infrastruktura sa naglaskom na atmosfersku kanalizaciju. Dolazimo u situaciju u kojoj smo bili prije 20- 25 godina, kada je Opštini počeo da raste budžet, i kada smo imali sredstva, ali nismo strateški razmišljali da tada gradimo saobraćajnu infrastrukturu, nego nam je bilo važno da prodamo, dobijemo novac, povećamo budžet, a ne planiramo saobraćajnu mrežu pa smo došli u haos. U današnje vreme mi ne promišljamo na uticaj naglih klimatskih promjena. Količina kiše koja padne na metar kvadratni u sekundi je nepodnošljiva za infrastrukturu koju imamo. Ja ne vidim da u našem društvu, u našoj političkoj eliti da promišlja na koji način ćemo izaći iz tog problema. U ovom izvještaju imamo zabrinjavajuće podatke jer vidimo da se ni u naznakama time ne bavimo-izdaci za lokalnu infrastrukturu vodovod i kanalizaciju nula posto, ostali kapitalni izdaci za lokalnu infrastrukturu 10 posto, investiciono održavanje nula posto, ostali kapitalni izdaci 12,21 posto, izrada projektne dokumentacije 13,98 posto i tako dalje,Upozoravam da u pripremi budžeta za sljedeću godinu morate istaći dva ključna problema gdje ovaj grad mora značajno povećati procente ulaganja u saobraćaj i vodovodno-kanalizacionu mrežu. Prethodna vlast nije vjerovala kad smo ih upozoravali na saobraćajnu infrastrukturu, a Vi nemojte vjerovati sad kad govorimo o vodovodno i kanalizacionoj, pa ćemo se negdje kao sijede glave za 20,30 godina sresti pa ćete mi isti Vi reći “ A što je ovo, Viđi, đe živim” kao što mi neki bivši političari sad govore da se ne može proći kroz Tivat,“ Ako nema strateške pameti u ovoj prostoriji i u menadžmentu Opštine i u tivatskom društvu da se ova dva problema riješe, vidjećete kako će početi blago odseljavanje stanovništva, zato me brinu ovi podaci”, zaključio je Belan.

**Predsjednik Opštine Željko Komnenović** saglasio se sa gospodinom Belanom u samom uvodu da su ovo stari podaci, da je ovo istorija, jer je već sada realizacija prihodovne strane u iznosu oko 80 posto, rashodovne preko 50 odsto, te da se u gradu trenutno radi na vodovodnoj i kanalizacionoj infrastrukturi ali i na saobraćajnoj infrastrukturi, te je ukazao na iste. „Lijepa vijest za stanovnike Krtola je da smo ove sedmice potpisali ugovor o izvođenju radova na vodovodu i kanalizaciji vrijednosti 2,2 miliona eura koji kreću početkom novembra. Direkcija za investicije radi svakodnevno, kako bi bio potpisan što prije ugovor o pristupanju radovima na kanalizacionoj i vodovodnoj mreži u Donjoj Lastvi i Gradiošnici, gdje u saradnji sa organima mjesnih zajednica pokušavaju obezbijediti formalno-pravne uslove za izvođenje radova na privatnim parcelama,“ istakao je Komnenović. Komnenović se saglasio sa Belanom da su ta dva problema najveća ali da nije u pravu jer se uTivat doseljuje što pokazuju rezultati nedavno objavljenog popisa, pa je prema zvaničnim podacima MONSTAT-a u ovom momentu oko 16,5 hiljada, a u sezoni vjerovatno i puta dva, a mi funkcionišemo u gradu koji ima infrastrukturu s kraja 80-ih godina prošlog vijeka, a pored toga Tivat ima i veliki problem sa elektroenergetskim sistemom, što će se rješavati polaganjem vodova kroz trup novog bulevara kroz Tivat, biće podzemna elektroenergetska instalacija koja će rješavati to pitanje za budućnost ovog grada. Složio se sa Belanom da bez rješavanja navedenih problema ovaj grad neće moći da obezbijedi uslove za kvalitetan život svojih građana. Belanu je replicirao i **potpredsjednik Opštine Jovan Brinić**, koji je ukazao da u budžetu nije moguće prikazati tu investiciju. “Ono što je interesantno je to što je Opština itekako usmjerena na infrastrukturne projekte za koje se opredjeljuje iznos od preko 2 miliona eura ali vi ne možete vidjeti konkretne procente i to je ta logična greška koju smo mi branili i pred DRI i zbog čega smo dobili negativno mišljenje.Mi ćemo u narednom periodu uložiti u infrastrukturu preko 10-15 miliona eura jer smo svjesni značaja tih ulaganja jer isto razmišljamo, i znate da kad smo radili Strateški plan da je to istaknuto kao krucijalni problem. Ti procenti nisu prikazani, a do sada su mogli biti vidljivi kroz otplatu kredita kod KFW banke, što je upravo dio izvještaja o realizaciji budžeta za prošlu godinu koji je bio neprihvatljiv Državnoj revizorskoj instituciji. Brinić tvrdi da takav način izvještavanja nije bio pogrešan, te da slušajući uputstva nadležnog organa ubuduće ni na koji način neće moći da prikažu izdatke za vodovodno-kanalizacionu mrežu, jer je to projekat koji se kroz deset mjera finansira sredstvima kredita kod banke, i to neće moći biti prikazano kao izdatak iz kapitalnog budžeta.

Da je ulaganje Opštine Tivat u infrastrukturu prioritetno zbog čega i jeste u Strateškom planu razvoja grada, podsjetio je i **direktor Direkcije za investicije, Vlado Brguljan**, koji je poručio da će ovaj opštinski organ, kako je definisano i Strateškim planom u čijoj su izradi zajedno učestvovali, projekte u cilju unaprjeđenja vodovodne i kanalizacione infrastrukture kandidovati za budžet za 2025.godinu u zavisnosti od sredstava.Što se tiče Ukazao je da su kao direkcija u ovoj godini intervenisali na 15 lokacija na sistemu odvodnje atmosferskih voda, te da na tim lokacijama nije bilo naknadnih problema. Brguljan je istakao da je najveći problem u pristupanju realizaciji mjera velikog projekta rekonstrukcije i izgradnje vodovodne i kanalizacione mreže, kao i uređenja bujičnih potoka, zapravo pitanje katastra, jer se određeni potoci i kanali ili njihovi djelovi nalaze na privatnim parcelama.”Nažalost imamo i administrativnih problema jer ne može ni inspekcija da uđe u privatnu svojinu ako nisu ucrtani potok ili kanal na Opštinu što onemogućava intervencije. Takođe, problem su intervencije građana, koji su na dosta lokacija pregradili ili zatvorili vodotokove.U saradnji sa Komunalnim preduzećem dosta tih problema je riješeno.

U vezi sa projektom što se tiče KFW banke koji treba da se realizuje trenutno radimo preprojektovanje odnosno prepakovanje mjera.Imamo imovinsko pravnih problema na pojedinim trasama, s obzirom da su najveći problem na sekundarnoj mreži, nisu na svim mrežama odnosno na dijelu sekundarne mreže i gledamo da sa projektantom i sa revidentom mogućnost da isključimo za sada pojedine linije koje nam prave administrativne poteškoće kako bi mogli izvođače da uvedemo u posao što prije. Nadam se da ćemo do kraja godine imati potpisan ugovor sa firmom Jedinstvo za mjere koje će biti oslobođene od tereta imovinsko-pravnih problema, to je veliki posao. Ukupan iznos ponude Jedinstva je oko 28 miliona a mi sada trenutno imamo oko 11 miliona sredstava na računu, pa kada budemo radili prepakovanje mjera, vidjećemo koliko će taj posao ukupno iznositi “ istakao je Brguljan.

**Odbornica Renata Bergam Grandis** ističe da problemi saobraćajne, vodovodne i kanalizacione infrastrukture, su nešto što mora da se sređuje što prije. “Kolaps grada je sve veći, đaci satima čekaju autobus da dođu do Tivta, zagušenost saobraćaja u jutarnjim i popodnevnim časovima, jer niko od nas nije mogao da pretpostavi da će Tivat biti jedna interesantna turistička destinacija zbog biznisa, otvranjem Porta, Luštice, svi ti ljudi dolaze da ulažu, da rade, sve to vuče sve veće i veće interesovanje za naš grad.Mi smo ovdje velike žrtve, brojni drugi problemi kao što su rezervna hitna služba, dežurna apoteka i dežurna prodavnica, proističu iz činjenice da je Tivat postao internacionalni biznis centar oslanjajući se na sistem građen za upola manje stanovnika.” Upitala je zbog čega strani investitori koji ulažu u svoje biznise u našem gradu nemaju obavezu investiranja u infrastrukturu.”Svako ko dođe, treba za to i da plati”, poručila je dr Renata Bergam Grandis, ukazujući da nije u redu da stranac ima veća prava od građana ovog grada.

**Potpredsjednik Jovan Brinić** pojasnio je da je na polugodišni izvještaj koji smo u obavezi, na određeni, zakonom predviđeni način da dostavimo Skupštini kao informaciju sa stavkama koje moraju biti prikazane DRI prigovorio u smislu kako te stavke treba da izgledaju. “Kroz taj izvještaj se moglo vidjeti što Opština ulaže u vodovodno-kanalizacionu mrežu obzirom da se većim dijelom finansira iz kredita. DRI je napravio, po meni, jako loš izbor sugrerišući nam da ne smijemo tako da prikazujemo. Smatram da će na ovaj način sve biti manje transparentno i zato sam pričao zašto ne može da se vidi veći procenat ulaganja ovdje a kroz druge dokumente koji isto dolaze pred ovom Skupštinom se to može vidjeti. Zato je Strateški plan tu da se vidi koja je namjera i šta Opština želi i kako da radi”,zaključio je Brinić.

Osvrnuvši se na izbor Komisije za odabir projekta valorazije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara, Brinić je kazao da je jasno da Skupština bira članove Komisije a javni oglas raspisuje Turistička organizacija Tivta, koja ima svog direktora i svoj upravni odbor te da je to njihova nadležnost. “Mi ne možemo da ulazimo u njihovu nadležnost ali onog momenta kada izaberemo komisiju ta komisija sigurno neće postupati nelegalno”. Replicirajući odborniku Belanu Brinić je rekao da država i DRI ne mogu da nas prate, jer mi idemo mnogo brže u odnosu na njih i mi ih samo molimo da nas ne koče. „Mi nismo u nadležnosti da rješavamo probleme koje je navela dr Bergam Grandis. Ne može Opština određivati zašto nemamo dežurnu apoteku, Dom zdravlja itd. Para imamo, budžet je stabilan ali imamo i dodatni problem imovinsko-pravne prirode. Mi smo najmanja Opština u Crnoj Gori. Opština koja ima zemljište koje je dosta usitnjeno, sa dosta vlasnika, i rješiti imovinsko pravni problem na primorju ili na sjeveru je “nebo- zemlja” razlika, a to je primarni momenat koji morate da završite da biste pare koje imate uložili. Ne možete bez toga, mi imamo neke druge probleme koji nas koče koji nisu finansijske prirode. Što se tiče revizije,ako se bude izvještavalo kako traži DRI, budućim budžetom biće uskraćeni naši odbornici, naši građani za bitne i tačne informacijae, naši građani neće znati tačno gdje je i što uloženo,“ zaključio je Brinić.

U diskusiju se uključila i **odbornica Ana Vuksanović**, koja želi da naglasi važnost održavanja atmosferske kanalizacije u Tivtu. Do problema sa poplavama dolazi prije svega što se sve više građana doseljava u naš grad, kao i taj što se gradi u višim predjelima Tivta, i time problem atmosferske kanalizacije postaje sve veći, zbog čega će stanovnici naročito Belana, Pakova i Kalimanja početi da ozbiljno razmišljaju o iseljavanju iz Tivta i to će usloviti da opada vrijednost imovine u ovim djelovima grada, ukoliko se to ne bude riješilo.S obzirom da su u pitanju autohtoni stanovnici Tivta to nam sigurno ne ide na ruku. Vuksanovic je upitala i kako su raspoređena sredstva, odnosno stavka za naknadu štete u iznosu od 10 hiljada eura na šta se tačno odnosi i kome bi i na koji način bila uplaćivana. Kazala da je taj iznos mizeran jer sigurno neće riješiti te probleme. Kod rashoda za materijal imamo stavku realizacija ciljeva i zadataka iz lokalnih strateških dokumenta stoji da je realizacija u prvih pola godine bila je samo 4,80 posto pa je zanima koji su to izdaci, te upitala zbog čega su troškovi Opštine Tivat za medijske usluge povodom Dana opštine iznosili 40 hiljada eura. Vuksanović je takođe iskoristila priliku da kaže da je izuzetno ponosna na to što je Hrvatsko nacionalno vijeće odnosno Hrvatski savjet u Crnoj Gori dobio prošle godine duplo pozitivno mišljenje i imao je pozitivan izvještaj DRI što je rijetkost u Crnoj Gori.

**Odbornik Dejan Piper** se javio da pojasni da je napravio grešku prilikom čitanja izvještaja, a to je da su sjednici Odbora za planiranje i zaštitu životne sredine i komunalno stambenu djelatnost prisustvovali članovi odbora Ilko Klakor, Dejan Risančić, Milanka Brajković i Adrijan Vuksanović, odsutni su bili Dubravka Nikčević i Aleksandar Đurović i ovom prilikom se izvinio na propustu.

Predsjednik Skupštine konstatovao je da je odbornica Dubravka Nikčević pristupila sjednici.

Pitanje je imao i **odbornik Ćazim Lisičić** za menadžment Opštine kako smo došli u situaciju da su kapitalni izdaci 2023.godine iznosili 3.800,000.00 eura a 2024 kada je kapitalni budžet mnogo veći imamo izdatke od samo 2.400,000.00 eura. Konstatovao je da dok se štedi na kapitalnim izdacima građani Tivta ne osjećaju boljitak koji je obećavala ova vlast, ni nakon skoro pet godina vršenja vlasti. Takođe zanimali su ga izdaci za službena putovanja i reprezentaciju, koji su već realizovani u iznosu od 70 posto. “Za šest mjeseci plan budžeta će se za predsjednika i službena putovanja prekoračiti tih 100 posto koliko je planirano, isto kao za reprezentacija.To su stavke koje se troše dok za kapitalni budžet se čekaju dokumenta, stalno je neko drugi kriv a ne menadžment koji ne pokazuje šta je obećavao”. Takođe se osvrnuo i na prihode, koji su po njemu problematični jer imamo skoro 17 posto prenijetih iz prethodne godine, tako da je stvarnih ostvarenih sopstvenih prihoda za 6 mjeseci 40,48 posto. Ovaj izvješaj je po Lisičiću skandalozan gledajući iz perspektive gledanja razvoja samog grada.

Odgovarajući odborniku Ćazimu Lisičiću, **predsjednik Komnenović** je konstatovao da smo prošle godine realizovali budžet u iznosu kapitalne 92 posto od blizu 15.000.000,00 eura. Takođe da je ovo polugodišnji izvještaj koji je iz jula mjeseca, sada je oktobar, podaci su uveliko izmijenjeni. Već smo rekli da su podaci o rashodima veći, potpisan je ugovor od 2.500.000,00 eura vezano za kanalizaciju i vodovod u Krtolima, odrađeni su toliki infrastrukturni radovi i siguran sam da je teško postići rezultat od prošle godine u realizaciji kapitalnog budžeta ali nećemo biti daleko. Nadalje je istakao da su službena putovanja realizovana shodno realnim potrebama, te da je finansijsko stanje opštine, u odnosu na ono koje je zatečeno prije četiri godine „nebo-zemlja“. Složio se sa odbornicom Vuksanović da je u pravu da problem sa poplavama prije svega izaziva gradnja u višim zonama grada, ali i naši građani, koji se neodgovorno odnose prema potocima i kanalima za atmosferske vode. “Mi smo potrošili i ove godine velika sredstva u saniranje bujičnih potoka. A što se tiče medijskih usluga za Dan opštine, iskazani trošak se odnosi na izradu promo filmova, pripremu i štampu svih potrebnih materijala,revija, promociju mnogobrojih programa koji su se našli na Novembarskim danima,“ objasnio je Komnenović.

Na pitanje oko raspodjele sredstava oštećenima u elementarnim nepogodama, **sekretarka Sekretarijata za finansije, Lidija Bakalbašić**, objasnila je da o tome odlučuje Komisija za elementarne nepogode, koja izlazi na teren i procjenjuje štetu koju građani prethodno prijave ovom organu. Ponavljajući da izvještaj o kojem se raspravlja ne sadrži aktuelne, već zastarjele podatke, Odgovarajući odborniku Ćazimu Lisičiću konstatovala je da dio koji se odnosi na prihode kao što I znate da je nama najveći prihod porez na promet nepokretnosti koji se fakturiše u drugoj polovini godine, koji je na 30.06.2024.godine iznosio 26 posto što znači da smo na današnji dan na realizaciji budžeta treuntno na nivou od 77 odsto.

„Što se tiče realizacije strateških ciljeva, u sljedećem budžetu će ta ulaganja morati biti posebno izdvojena po stavkama, po preporukama DRI. Realizacija rashodovne strane budžeta zavisi od mnogo faktora- od imovine, tenderske procedure koja je jako komplikovana, izbora izvođača radova. Ministarstvo finansija nam je tražilo da ograničimo potrošnju po osnovu malih javnih nabavki. Da je to bilo na početku godine, budžetom bismo to drugačije planirali. Za budućnost ćemo morati pojačati Službu javnih nabavki. Zakon o javnim nabavkama je loš, ali strateški ciljevi će se realizovati. Uvjeren sam da su svi potrebni pozivi raspisani, šta se dešava sa izborom to je već druga stvar“ rekao je Komnenović.

**Vlado Brguljan, direktor Direkcije za investicije**, odgovorio je na pitanje vezano za visinu realizacije kapitalnog budžeta za ovaj period od pola godine. “Imamo ugovoreno ukupan iznos od 9.638.000,00 eura , što je 67 posto budžeta. To je ono gdje su izvođači na terenu a čija realizacija zavisi od dinamike izvođenja i eventualnih problema na određenim projektima.

**Odbornik Vatroslav Belan** je, ispunjavajući zahtjev građana, upitao za usluge prevoza, koji iznose 320 hiljada eura na godišnjem nivou I tražio objašnjenje zašto toliki iznos i gdje on ide.

**Sekretarka za saobraćaj i stambeno-komunalne poslove, Mirela Jarić**, objasnila je da se taj iznos odnosi na tri godine potpisanog okvirnog sporazuma sa prevoznikom podijeljenom na tri godine i koji iznosi oko 120, 121 hiljadu eura. “Radi se o subvenciji javnog gradskog i prigradskog prevoznika kroz đački prevoz, kako bi bila obezbijeđena povezanost različitih zona grada, a prije svega u cilju redovnih autobuskih linija do škola na teritoriji opštine.Uvedena je nova linija za đake iz Radovića do nove škole u Đuraševićima, linija koja nosi značajan dio tih sredstava. Ova linija je privremenog karaktera jer kad se izgradi nova škola očekujemo da će se taj iznos smanjiti.Jako smo puno radili, pokušali smo intenzivirati saradnju sa školama. Uspjeli smo da nađemo modus da ne potpisujemo ugovor na 4 do 5 godina kako zakon propisuje za dodjelu javnog gradskog prevoza nego da potpišemo u skladu sa Zakonom o javnim nabavkama okvirni sporazum. Tu smo dali sebi više slobode na način da svake godine možemo da revidiramo tu stavku i time popravimo nešto u svoju korist ili u korist prevoznika, zavisno od toga kako će se okolnosti pokazati. Ne mogu reći da ćemo brzo riješiti pitanje pilot projekta koji smo naveli u Strateškom planu, ali uveliko radimo na tome.To je nabavka mini električnih autobusa koji ćemo pokušati u svojoj radinosti da ostvarimo, kao našu liniju koju ćemo mi da izvodimo da bismo probali centar da olakšamo što se tiče učestalosti reda vožnje ,“ obajsnila je Jarić,

**Potpredsjenik Opštine Jovan Brinić** je dopunio izlaganje sekretarke Mirele Jarić jer smatra da smo dužni kad je već došlo pitanje od strane građana da pomenemo i Studiju koju je radio Saobraćajni fakultet iz Beograda. “Što se tiče iznosa dobili smo rezultate studije čiji je cilj bio da se poveća broj linija i pokrivenost linijama da, ne taj iznos nego i duplo više ne bi bio problem da se uloži da bismo dobili kvalitetan javni prevoz”,rekao je Brinić te takođe dodao da glavni problem autoprevoznika predstavlja deficit vozača autobusa, što je problem koji će se morati rješavati.

**Sekretarka Mirela Jarić** se složila da prevoznik kao problem najviše ističe deficit vozača.”Kupili su par novih vozila ali imaju problem vozača. Što se tiče prevoznika istakao je namjeru da će ići sa inicijativom ka Ministarstvu zahtijevajući da uvoze radnu snagu, i traže našu podršku u toj namjeri. Ukoliko to bude jedino rješenje,sviđalo se to nama ili ne to ćemo morati podržati. Takođe, veliki problem pored vozača je i infrakstruktura i silna kašnjenja na koja često primamo žalbe. I pored intenzivnih pregovora uslovljeni smo nažalost onim što imamo na tržištu.

Polugodišnji izvještaj o ukupno ostvarenim primicima i ukupno izvršenim izdacima za 2024.godinu

usvojen je uz 17 glasova “za”, bez glasova “protiv” i “uzdržan”.

1. **Predlog Odluke o davanju saglasnosti na visinu cijena usluga DOO „Vodovod i kanalizacija“ Tivat za javno vodosnabdijevanje i prihvatanje i odvođenje komunalnih otpadnih voda za 2025.godinu**

Obrazlažući povećanje cijene vode **direktor DOO Vododvod i kanalizacija Alen Krivokapić** je kazao da se cijene ne formiraju sa aspekta Vodovoda ni Opštine već to nalaže Zakon o komunalnoj djelatnosti i Regulatorna agencija koja propisuje pravila i način izračunavanja cijene vode. „Prošle godine smo u ovoj istoj sali rekli da je hrabar potez lokalnog preduzeća da prihvati da cijene vode budu 74 centa koliko je bilo za domaćinstva i 1,02 centa za privredu. Međutim to je bila samo kompenzacija za prethodni period i radila se korekcija. Cijene za narednu godinu će po prvi put otkad postoji preduzeće biti izjednačene za domaćinstva i privredu i iznosiće 98 centi. Gledajući period od zadnjih pet godina cijena domaćinstva je ostala maltene na istom nivou dok je skoro duplo snižena cijena prema privrednim subjektima. Pored ovog, smanjenje je nastalo i kod cijene pogonske spremnosti. Tako će cijena vode za narednu godinu biti smanjena za 51% po metru kubnom prema privrednih subjektima.Povećanje cijene će građani osjetiti na svojim računima. Međutim moramo biti svjesni činjenice da Vodovod i Opština Tivat nemaju svojih resursa i svojih količina vode, te da su sami gubici smanjeni sa 47 na 34% i samim tim uticali na to da nemamo neliki skok. Neprihvatanje ovih novih cijena koje nam određuje Regulatorna agencija dovelo bi do toga da bismo za narednu godinu imali privremenu cijenu vode koja bi bila 10% niža, a taj gubitak koji se procjenjuje na 350 hiljada bi Opština morala da doplati. Regulatorna agencija ne zahtijeva da naplatom vode budemo prihodovni, već samoodrživi. Sve investicije u vodovodnu i kanalizacionu infrastrukturu radi Osnivač, tako je po zakonu“ – zaključio je Krivokapić.

Predlog Odluke o davanju saglasnosti na visinu cijena usluga DOO „Vodovod i kanalizacija“ Tivat za javno vodosnabdijevanje i prihvatanje i odvođenje komunalnih otpadnih voda za 2025.godinu usvojen je uz 17 glasova “za”, 1 glas “uzdržan” i bez glasova “protiv”.

1. **Izvještaj o reviziji godišnjeg finansijskog izvještaja DOO “Vodovod i kanalizacija Tivat za 2023.godinu**

**Direktor DOO Vododvod i kanalizacija Alen Krivokapić** je u uvodnom izlaganju kazao da je ovaj izvještaj rezultat rada Državne revizorske institucije u periodu od februara do juna mjeseca. „Na preliminarni izvještaj smo imali pravo da reagujemo i ukažemo na neke stvari za koje smo imali uporište u zakonu i nekim našim dokumentima koje nismo dostavili. Do januara 2025.godine imamo rok da otklonimo određene nepravilnosti, neke smo već samostalno otklonili a neke u saradnji sa Osnivačem. Dvije preporuke se odnose na samog Osnivača. Najvažnije što bih naglasio je da nema nikakve materijalne koristi, nema prevarnih radnji i da svi nedostaci koji su otkriveni nemaju pozadinu prema Vodovodu– kazao je Krivokapić.

**Odbornica Ana Vuksanović** podržala je rad direktora Alena Krivokapića. Ona je kazala da će biti uzdržana pri glasanju za novu cijenu vode,ne zato što smatra da se ta odluka ne bi trebala sprovesti jer joj je jasno da nemamo alternativu već iz razloga što je to njen tihi protest prema takvog načina formiranja cijena od strane Regulatorne agencije, a ne prema ViK – u i Opštini. Revizorski izvještaj je ocijenila pozitivno.

Odbornici su primili k znanju ovaj izvještaj.

1. **Predlog Odluke o izmjeni Odluke o stipendiranju studenata**

**Uvodno obrazloženje dala je sekretarka Sekretarijata za društvene djelatnosti Olivera Mišković Vidojević. “**Glavni uslovi za donošenje ove odluke ogledaju se u potrebi poboljšanja kvaliteta uslova studiranja, uzimajući u obzir socio-ekonomske uslove života kako građana Tivta tako i studenata, povećanje iznosa stipendije je prijeko potrebno, planirano je da se izmijenom postojeće odluke o stipendiranju studenata definisani iznos od 100 eura poveća na 150 eura. Donošenjem ove odluke lokalna samouprava dodatno pokazuje da vrednuje visoka postignuća u obrazovanju, čime će studenti biti dodatno motivisani.Neophodna finanasijska sredstva za implementaciju ove odluke su obezbijeđena u budžetu Opštine Tivat za 2024 godinu, a u okviru budžetske stavke Sekretarijata za društvene djelatnosti biće planirana i u budžetu za 2025. godinu“,kazala je Mišković Vidojević.

**Odbornica dr Julija Samardžić** pohvalila je ovu odluku, jer smatra da današnju djecu treba motivisati, da shvate da je njegovanje vještina i znanja nešto što je danas prioritet jedne zdrave osobe. Naglasila je da je ovo odličan način da se dodatno stimulišu studenti onih fakulteta koji su deficitarni u našem gradu, posebno medicine, farmacije, defektologije.

**Odbornica Dubravka Nikčević** je pozdravila ovu odluku, te kazala su ovo odluke koje bi trebalo donositi u kontinuitetu. Sugerisala je nadležnom sekretarijatu da pored uvećanja iznosa stipendije

obrati pažnju i na druge odredbe odluke i iste unaprijedi jer, kako je kazala, i najbolje odluke koje su donošene u prethodnom periodu potrebno je vremenom unaprijediti. Ona se pridružila inicijativi prethodnice da se dodatno stimulišu studenti deficitarnih zanimanja, ali bi po njenom mišljenju trebalo uraditi i jednu studiju koja bi pokazala koji su to zanimanja koja su deficitarna i na osnovu toga, te studente dodatno nagraditi.

Predsjednik Skupštine konstatovao je da su odbornica Ana Ivanović i odbornik Ilija Janović pristupili sjednici.

**Odbornica Ana Vuksanović** je kazala da će ovu odluku podržati jer smatra da je izuzetno motivirajuća za studente u našoj opštini. Ona smatra da bi Opština trebalo napraviti studiju ili da bi trebalo napraviti zajednički sastanak sa ZZZCG- PJ Tivat, vezano za to koja su deficitarna zanimanja, kako bi se kroz stipendiju što bolje motivisali studenti deficitarnih zanimanja. Ona je predložila da se Odluka uskladi sa rastom cijena i troškova života odnosno sa inflacijom koja će sigurno biti u porastu i u narednom periodu.

**Odbornica Sanja Vuković** podržala je koleginice iz opozicije, te dodala da bi trebalo da se izradi registar zanimanja za zadovoljavanje potrebe za tržište rada u Tivtu kao i da se inicira usmjereno obrazovanje u skladu sa ustanovljenim potrebama, naravno i da se radi na stipendiranju izvanrednih studenata deficitiranih zanimanja.

**Odbornik Vatroslav Belan** je naglasio da treba misliti i o još jednoj dodatnoj stavci odnosno o davanju stanova tim deficitarnim kadrovima, plaćanju vrtića i slično i to ne u trenutku kad završe fakultet nego čim ga upišu.

**Odbornica Ankica Bogdanović** je podržala ovu odluku, te je kazala da je potrebno nadograditi ovu odluku dodatno, uz očekivanje da će opozicija glasati za tu tačku.

**Odbornica Ana Vuksanović** je kazala da HNV i HGI ima preko 20 stipendista i izdvaja godišnje oko šest hiljada za stipendiranje svojih studenata, upoređujući ove podatke smatra da bi i Opština trebalo da izdvoji veća sredstva za stipendiranje svojih studenata.

**Potpredsjednik Opštine Jovan Brinić** je kazao da je to jedno od važnijih pitanja, te da je i ovaj iznos mali, ali želi da istakne da i se pored infrastukture u koju se mnogo ulaže treba ulagati ulagati i u druge stvari te postići „zlatni balans“.

Predlog Odluke o izmjeni Odluke o stipendiranju studenata usvojen je uz 17 glasova “za”, bez glasova “protiv” i “uzdržan”.

1. **Predlog Odluke o davanju na privremeno upravljanje i korišćenje prostora Ministarstvu sporta i mladih za potrebe Omladinskog servisa u Opštini Tivat**

Uvodno obrazloženje dala je **sekretarka Sekretarijata za društvene djelatnosti Olivera Mišković Vidojević,** koja je kazala kako je ovo još jedan primjer kako Opština misli o svojim mladima, s osnovnim ciljem da se podstiče proaktivno učešća mladih u kreiranju i sprovođenju omladinske politike, “Ministarstvo sporta i mladih uložiće određena sredstva, a uloga servisa će biti da promoviše saradnju sa institucijama, međunarodnim organizacijama, civilnim sektorom koji sprovode omladinsku politiku tako da će omladina Radovića imati prostor u kojem će se okupljati, sprovoditi aktivnosti, što je jedna od pozitivnih stvari za taj dio grada”.

**Odbornica Sanja Vuković** je pohvalila ovu odluku, naročito decentralizaciju s obzirom na otežan javni gradski prevoz i smatra da je djeci iz djelova Opštine koji nisu blizu centra grada otežano funkcionisanje u ovakvim organizacijama.

**Odbornik Ilko Klakor** je kazao da je jako značajno za mlade MZ Krtoli što će imati svoje mjesto za okupljanje, ne samo za druženje već i za sportske i kulturne aktivnosti. „Ministarstvo sporta i mladih će uložiti oko 30 hiljada eura, a finansiraće i jednog zaposlenog, ugovor je potpisan na dvije godine, prostor je obezbijeđen i očišćen pa se ovim putem zahvaljujem Optini i Direkciji za imovinsko pravne odnose. Ovih dana biće uređen i parking prostor, tako da ćemo u tom djelu grada dobiti jednu svijetlu tačku“.

**Odbornica dr Renata Bergam Grandis** je pohvalila ovu odluku te kazala da treba ići ka tome da se osnivaju Omladinski servisi, kako bi se djeca odvojila od internet „ludila“.

**Sekretarka Sekretarijata za društvene djelatnosti Olivera Mišković Vidojević,** kazala je da će zvanično otvaranje Omladinskog centra na Seljanovu biti 4. novembra, te da oni već uveliko sprovode brojne aktivnosti i pozivaju mlade da se priključe. Takođe je kazala će putem društvenih mreža informisati o svim aktivnostima koje sprovode u centru.

**Odbornica Dubravka Nikčević** je kazala da se odbornici opozicije pozitivno određuju prema ovakvim odlukama i pozdravila njeno donošenje. „Ovim će se dodatno valorizovati prostori u domovima kulture, gdje mi kao opština domove kulture stavljamo u funkciju naše djece, omladine i svega onoga čemu bi ti prostori uz razvoj kulture i trebalo da služe – kazala je Nikčević.

**Odbornik Nikola Došljak** se složio sa prethodnicima, te predložio da se i u ostalim mjesnim zajednicama osnivaju slični servisi i da ti domovi „ne služe samo za glasanje“.

**Potpredsjednik Opštine Jovan Brinić** se složio da je to bila neophodnost i pohvalio rad Ministarstva sporta i Ministarstva prosvjete, sa kojima su imali odličnu saradnju.

Punu podršku dao je i **predsjednik SO Miljan Marković**, koji je pohvalio oba ministarstva i kazao da je vrijeme da se mjesnim zajednicama vrati prava funkcija

**Predlog Odluke o davanju na privremeno upravljanje i korišćenje prostora Ministarstvu sporta i mladih za potrebe Omladinskog servisa u Opštini Tivat**, usvojen je uz 16 glasova “za”, bez glasova “protiv” i “uzdržan”.

1. **Predlog Odluke o izmjenama i dopunama Odluke o povjeravanju upravljanja javnim prostorom za parkiranje vozila Društva sa ograničenom odgovornošću „Parking servis“ Tivat.**

Uvodno izlaganje imala je **sekretarka Sekretarijata za stambeno-komunalne poslove Mirela Jarić** koja je kazala da je ovo logičan nastavaknakon usvajanja Elaborata saobraćajne signalizacije pa se ovom odlukom dalje povjeravaju parking mjesta DOO Parking servis. Svjesna činjenice da je ovo gorući problem izrazila je nadu da će ovih 70-ak novih parking mjesta biti od pomoći.

**Odbornica Sanja Vuković** zahvalila se direktoru Direkcije za investicije Vladu Brguljanu kao i Sekretarijatu za uređenje prostora, jer kako je rekla parkiralište kod muzičke škole nije bilo u programu uređenja prostora ali je na njenu inicijativu prepoznat značaj tog parkirališta pa se pristupilo uređenju istog. Istovremeno izrazila je nadu da će Parking Servis imati razumijevanja za profesore muzičke škole te im obezbijediti povlašćene karte.

**Sekretarka Sekretarijata za saobraćaj, Mirela Jarić**, pojasnila je da nije u ingerenciji opštine da se bavi tim pitanjima, ali da postoji pravni osnov da Parking servis uvaži ovu sugestiju.

**Predlog Odluke o izmjenama i dopunama Odluke o povjeravanju upravljanja javnim prostorom za parkiranje vozila Društva sa ograničenom odgovornošću „Parking servis“ Tivat**, usvojen je uz 16 glasova “za”, bez glasova “protiv” i “uzdržan”.

1. **Izvještaj o reviziji Završnog računa budžeta Opštine Tivat za 2023. godinu.**

Uvodno izlaganje imao je **predsjednik Opštine Željko Komnenović** koji je kazao da nije očekivao takav epilog o završnom izvještaju Državne revizije, s obzirom da je bilo više sastanaka i utvrđen pravac djelovanja i obzirom da su ih senatori DRI više puta uvjeravali da je riječ o procesu koji će dati unapređenje rada lokalne uprave, što je i sam podržao. Od svih preporuka DRI koje su date 90% se odnosi na admninistrativne stvari koje je i u prethodnom periodu na isti način radio Sekretarijat za finansije, te preporuke su 90% ispravljene u toku samog procesa revizije.

“Sve te preporuke se ne odnose na bilo kakve prevarne radnje, niti materijalne stvari koje bi oštetile budžet, već su proceduralne. Ima i dio koji se odosi na poštovanje propisa, izuzetno me začudilo da su tražili komunalnim policajcima i vatrogascima specijalističke zdravstvene preglede, iako toga nema decidno navedeno u zakonu. Kada je to odrađeno, DRI opet nije prihvatio te specijalističke zdravstvene preglede jer na njima nema pečata svih doktora. Neću ulaziti dublje u komentarisanje, ali sumnjam na neke političke razloge. Ono što je suština je da smo potpisali akcioni plan sa DRI koji će se pratiti, s tim da je većina tih preporuka ispravljena, na 6 mjeseci će se računati evaluacija čitavog tog procesa, a na kraju čitav taj proces doći će i u Skupštinsku proceduru. Definitivno ovih dana nas zasipaju razni izvještaji o DRI, a zanimljivo je što sam ih pitao zbog čega se nijesu odazvali mom pozivu da se odradi revizija 2020. i zašto nije rađena 11 godina, i da li su ovi nalazi posljedica toga, te su se složili da je ovo posljedica toga. Rekao sam im da će 2023. ostati zabilježena kao jedna od najuspješnijih budžetskih godina sa realizacijom kapitalog budžeta 92 %, na taj način šalje nam se poruka da je bolje ne raditi ništa nego raditi, zaključio je **predsjednik Opštine Željko Komnenović**.

**Odbornik Vatroslav Belan** je kazao da razumije, iz vlastitog iskustva, ali da mu je zasmetalo da DRI stavlja u političku funkciju.

„Svi zajedno želimo da uredimo društvo i da nezavisnim institucijama poput DRI kada nas kritikuju ne postavljamo sumnju da li je to politički udar. Nemojte da im stavljamo taj prefiks da oni imaju nešto politički prema nama, moramo se učiti nezavisnosti tih organizacija, da nas kontrolišu sa ciljem da i materijalno-pravno riješimo naše funkcionisanje. Jako je opasno za izgradnju demokratskog sistema“ – kazao je Belan.

**Predsjednik Opštine Željko Komnenović** je kazao da nema problem sa tim, već da ne želi da nastupi politički, iako bi mogao da politički poentira oko toga.

„Ono što me brine i smeta je što nije bilo revizije 11 godina. Te iste službe su radile te iste procedure i dobijale pozitivna mišljenja u ranijem periodu. A kada smo ih pitali za mišljenja oko nekih procedura koje su nama bile bitne, nijesmo nikad dobili odgovor, iako su nam rekli da će da nam pomognu. Kad sam tražio reviziju, samoinicijativno, 2020. godine, nije napravljena. Dozvolite da sumnjam u te motivacije. Ja želim sve da ispravim ali je pitanje zašto nijesu prihvatili stvari koje su ispravljene“ – naglasio je predsjednik Komnenović.

**Potpredsjednik Opštine Jovan Brinić** je kazao da on ima dosta toga protiv DRI-a.

„Njihov rad se svodi na besmislen rad. Iz razloga što je DRI svima dao negativna mišljenja, od Vlade do ministarstava do opština niko nema pozitivno mišljenje, samo oni su ispravni. Mi naš rad moramo usaglasiti sa ministarstvima, koja su takođe dobila negativno mišljenje. Znači, ako radimo po uputstvima DRI, nećemo dobiti saglasnost od ministarstava. Sljedeća stvar, mi pričamo o negativnom finansijskom mišljenju Opštine Tivat jer se pominje prag materijalnosti koji uslovljava da nam oni daju negativno mišljenje, to znači da ste prešli određeni iznos, koji je fiksiran oko 500 hiljada, koji nije evidentiran na pravi način, a drugi prag materijalnosti je eksproprijacija. Eksproprijaciju ne računaju u ulaganje u projekte, za čiju realizaciju morate otkupiti određenu zemlju, da bi došli do toga morate da imate proces procjene vrijednosti, u toj procjeni zakon Vam daje mogućnost da se Vi ne složite sa cijenom, i da uđete u sudski proces gdje će vještaci da odrede pravu vrijednost, a DRI kaže da kad se presudi po tom predmetu to treba da se knjiži na stavku sudski troškovi, a mi to knjižimo na stavku kapitalni dio, a troškove postupka, kamate, sudske takse, vještačenje knjižimo na troškove sudskog postupka. Moramo imati kritičku svijest. Imamo najtransparentniji budžet, i u prethodnoj vlasti je bilo ljudi koji znaju da rade svoj posao. Sad neće biti tako, već će stavke budžeta biti razbacane da ih ne možete ispratiti. Ako ćemo mijenjati sistem, moramo krenuti sa vrha kako bi niže instance mogle da prate. Pokrenut je i krivični postupak, koji je proceduralne prirode, jer su se i oni ogradili da nema zloupotrebe. Dolazimo u situaciju gdje ćemo imati manje transparentan budžet, a to nam se ne sviđa“ – pojasnio je Brinić.

**Predsjednik opštine Željko Komnenović** je kazao da je DRI zaključila da preduzeća čiji je osnivač Opština ne mogu voditi investiciona ulaganja, već će to morati Opština da radi, pa ćemo im odlukom sredstva dodjeljivati. „Opet se opštinska administracija opterećuje, pa vidite samo koliko će to zahtijevati angažovanje radnika, to će samo usporiti ulaganja u infrastrukturu. Nećemo moći da pratimo dinamiku iz 2023.godine. Ispoštovaćemo mi tu proceduru, ali nećemo ništa poboljšati, samo zakomplikovati. A sve ovo vodi umanjenu kapitalnog budžeta Opštine Tivat“, istakao je Komnenović.

**Predsjednik SO Miljan Marković** je kazao da je intencija EU smanjenje birokratije, a da ovo samo vodi njenom povećanju.

**Odbornik Vatroslav Belan** je kazao da se može reagovati zakonski. „Dajte da pokrenemo to pitanje, samo da ne šaljemo sliku u javnost da DRI ima nešto protiv vas“ – naglasio je Belan.

**Potpredsjednik Opštine Jovan Brinić** se složio sa odbornikom Belanom, koji je kazao da o ovome treba javno govoriti, na većem nivou.

**Izvještaj o reviziji Završnog računa budžeta Opštine Tivat za 2023. godinu** odbornici su primili k znanju.

1. **Pravilnik o kriterijumima i mjerilima za utvrđivanje cijene usluge dnevnog boravka u JU „Dnevni centar za djecu i mlade sa smetnjama i teškoćama u razvoju - Tivat“**

Uvodno izlaganje dala je **sekretarka Sekretarijata za društvene djelatnosti Olivera Mišković Vidojević,** koja je kazala da pravilnik nije donesen od osnivanja iako postoji zakonska obaveza za to.

Diskusuje nije bilo.

**Pravilnik o kriterijumima i mjerilima za utvrđivanje cijene usluge dnevnog boravka u JU „Dnevni centar za djecu i mlade sa smetnjama i teškoćama u razvoju - Tivat“**, usvojen je uz 14 glasova “za”, bez glasova “protiv” i “uzdržan”.

1. **Predlog Odluke o izgradnji lokalnog objekta od opšteg interesa – pijace i neophodne infrastrukture na dijelu kat.parc.br. 2286/1, 2286/4, 2282 KO Tivat i kat.parcelama 2286/3,2292, 2285/1,2295/2, 2293/1, 2293/2, 2293/3, 2293/4, 2293/5, 2293/6, 2293/7, 2293/8, 2293/9, 2293/10, 2293/11, 2293/12, 2293/13, 2293/14, 2293/15, 2293/16, 2293/17, 2293/18, 2293/19, 2293/20, 2293/21 i 2293/22) u obuhvatu DUP-a „Tivat-Centar“ (“Sl.list CG“ br. 21/18),**

Uvodno izlaganje dala je **sekretarka Sekretarijata za uređenje prostora Milica Manojlović** koja je kazala da se ovom odlukom utvrđuje vrsta lokalnog objekta od opšteg interesa, lokacija za izgradnju lokalnog objekta i programski zadatak sa elementima urbanističko-tehničkih uslova**,** sa podacima od interesa za izradu glavnog projekta u skladu sa posebnim propisima. Ovo je naglasila iz razloga zato što je pristiglo dosta primjedbi od strane građana koji žive u stambenim zgradama koje se nalaze u okolini lokacije a većina tih primjedbi koje su iznijete na javnoj raspravi se odnosi na rješavanje imovinsko-pravnih odnosa što nije predmet ove odluke. Pojasnila je da se, nakon donošenja ove odluke radi javni konkurs, koji će dati najbolje rješenje, analizirati niz faktora, pa tek nakon toga ide rješavanje imovinsko-pravnih odnosa, što je uslov za gradnju na ovoj lokaciji. Znači niko neće sagraditi pijacu dok se ne riješi pitanje imovine.Takođe, kazala je da je bilo primjedbi da se u prethodnom periodu pokazalo da na toj lokaciji nije opravdano graditi višespratnice te podsjetila da je važećim planskim dokumentom na ovoj lokaciji predviđena izradnja višespratne garaže, da se rješavanje imovinskih odnosa u skladu sa već važećim planom odnosi na potpuno isti postupak pa ovom odlukom se nije mijenjalo ništa u tom smislu. Lokacija višespratne garaže se nije pokazala kao loše rješenje jer je to usvojen planski dokument koji možemo realizovati odmah ako želimo. U zahvatu ovog plana ima oko 20 privatnih garaža, koje su planskim dokumentom određene za uklanjanje još 2007.godine, za što će građani u čijem su vlasništvu biti obeštećeni na način kako zakon propisuje. Sve su to otvorena pitanja koja slijede nakon donošenja odluke o kojoj se odlučuje danas. Odluka ne donosi ništa novo u odnosu na planski dokument osim toga da se neće graditi garaža, nego pijaca. Ovdje je javni interes ispred ličnog interesa. To unutrašnje dvorište je moguće koristiti kao multifunkcionalni prostor u samom centru grada. Mislim da ni sami građani nisu prepoznali da će njihova imovina imati veću vrijednost ako se prostor uredi na način koji predlažemo, jer će u prizemlju zgrada moći adaptirati poslovne prostore. Jer pijaca uvijek znači protok ljudi,“ ukazala je Manojlović.

**Odbornica Dubravka Nikčević** smatra da ne treba bježati od centralne javne rasprave jer ta interakcija između građana i organa koji predlaže odluku je itekako korisna i tu se neke dileme mogu otkloniti.Sugerisala je da se uvijek organizuju javne rasprave bez obzira što možda nisu propisane zakonom i čuju riječ građana.

**Sekretarka Manojlović** je saglasna da što više okruglih stolova treba organizovati jer je to odlična prilika da se razjasne mnoge stvari i ljudima daju kompletne informacije te da ne bježi od istih već je kazala da nije nikad bila praksa da se okrugli stolovi organizuju kada su u pitanju lokalni objekti od opšteg interesa.Podsjetila je da je ranije ovakve odluke mogao donijeti predsjednik bez javne rasprave i usvajanja od strene Skupštine te da je upravo iz tog razloga odluka i promijenjena.

**Odbornik Vatroslav Belan** pitao je koliko će vremena biti potrebno za rješavanje imovinsko-pravnih odnosa te da li postoji bojazan da zbog administracije izgradnja pijace na toj lokaciji ne dočeka svjetlost dana. „Ne treba prenebregavati zabrinutost građana iz razloga što je to prostor ograđen sa sve četiri strane, bez protoka vazduha što nije nešto što je a priori sinonim za higijenu i pored najvećeg truda. Ako se strateški razmišlja, nakon što saobraćajna pitanja u širem dijelu budu riješena, izrazio je želju da to sve jednog dana bude šetališna zona. Mi moramo praviti disperziju društvenih aktivnosti kako ne bi stanovništvo i njihove dnevne aktivnosti bile koncentrisane sve prema centru“, zaključio je Belan.

**Sekretarka Manojlović** odgovorila je da svi moramo da shvatimo da Tivat nema idealnu lokaciju za bilo koji projekat, te da smo prinuđeni da tražimo onu najmanje bolnu varijantu. Opština ima veliki problem sa prostorom i to je dugoročan proces. Trebalo bi ozbiljno početi razmišljati o otkupu privatnih parcela jer se grad širi, potrebe mijenjaju. Biće izazov i sama izgradnja i održavanje garaže ali i sami građani moraju početi da mijenjaju navike.Što se tiče pitanja rješavanje imovinsko-pravnih pitanja to je postupak koji ne vodi organ lokalne uprave te je teško procijeniti koliko će isti potrajati.

U diskusiju su se uključili i potpredsjednik opštine Jovan Brinić, i predsjednik SO Tivat Miljan Marković, koji su saglasni da je pijaca duša grada i da treba da bude na otvorenom, te da je na predloženoj lokaciji to definitivno bolje rješenje od nadzemne garaže. Brinić je ukazao da će problem parkiranja biti djelimično riješen planiranom izgradnjom podzemnih etaža ispod budućeg trga i pijace, gdje će svi aktuelni vlasnici garaža dobiti svoja praking mjesta.„Potrudimo se kroz tehničko rješenje, kako bismo svi imali koristi od ove odluke. Smatram da ovakvom odlukom stvaramo novu vrijednost,“ rekao je Brinić.

**Predlog Odluke o izgradnji lokalnog objekta od opšteg interesa – pijace i neophodne infrastrukture na dijelu kat.parc.br. 2286/1, 2286/4, 2282 KO Tivat i kat.parcelama 2286/3,2292, 2285/1,2295/2, 2293/1, 2293/2, 2293/3, 2293/4, 2293/5, 2293/6, 2293/7, 2293/8, 2293/9, 2293/10, 2293/11, 2293/12, 2293/13, 2293/14, 2293/15, 2293/16, 2293/17, 2293/18, 2293/19, 2293/20, 2293/21 i 2293/22) u obuhvatu DUP-a „Tivat-Centar“ (“Sl.list CG“ br. 21/18),** usvojen je uz 15 glasova “za”, bez glasova “protiv” i “uzdržan”.

1. **Akcioni plan energetskog i klimatskog održivog razvoja Opštine Tivat do 2030. godine**

Uvodno izlaganje dala je **sekretarka Sekretarijata za uređenje prostora Milica Manojlović** koja je kazala da je ovo ozbiljan dokument na kojem se dugo i predano radilo. Jasno joj je da klima i energija nisu teme koje su nam dovoljno bliske što ne znači da o njima ne treba da razmišljamo na vrijeme pripremamo za ono što slijedi.Ključne oblasti su primjena mjera za smanjenje direktnih i indirektnih emisija CO2 preko sektora uključujući naročito infrastrukturu, javnu rasvjetu i sl.

Govoreći o Akcionom planu energetskog i održivog razvoja opštine Tivat, **odbornik Vatroslav Belan** je kazao da su to životne teme. „Planovi u dijelu zaštite vazduha su sumorni. Nismo dosegli nivo ekonomskog razvoja da bismo mogli da smanjimo nivo CO2. Samom izgradnjom bulevara dobijamo veću frekvenciju saobraćaja. S jedne strane stvaraćemo bolje uslove, a opet povećavamo CO2. Zato ovi dokumenti stavljaju opterećenje na lokalnu administraciju. Paralelan program sa ovim dokumantom bi bio povećanje subvencija za kupovinu auta na električni pogon, veći porezi na korišćenje automobila na dizel goriva i slično. To ni veće zemlje i gradovi nijesu uspjeli. Nije kritika, samo razmišljanje o jednom eko programu“ – kazao je Belan.

Sekretarka Manojlović je kazala da je sam dokument strateški definisao Tivat kao moderan turistički grad, te da će upravo taj dokument usloviti usvajanje novih koji će doprinijeti poboljšanju. „Nećemo krenuti sa energetskom efikasnošću ako nemamo ovakav dokument, a i osnov je za izvlačenje sredstava za neke buduće projekte van naših granica. Ozbiljni nas koraci čekaju, ali nemamo šta da izgubimo“ – objasnila je. Kazala je da na prvom mjestu mora da se odradi edukacija od najmlađih uzrasta pa dalje kako bismo bili svjesni što nam vrijeme donosi i što znače klimatske promjene.

**Potpredsjednik opštine Jovan Brinić** je kazao da samim proširenjem aerodroma, još većim marinama od ovoga nema ništa. „Mi kao ekološka država nemamo riješeno pitanje deponije. Bulevarom ćemo imati manja zagađenja jer ćemo prije doći do posla, nego što sad satima stojimo u koloni. Puno je neiskrenosti u dokumentima koja dolaze sa Zapada. Više me zanima kada ćemo imati deponiju. Mi moramo na nivou države usvojiti standarde i principe. Puno je nelogičnosti koje treba riješiti“, kazao je Brinić.

Sa Brinićem se složio i **odbornik Igor Petković**, koji je kazao da se deponija nalazi u samoj blizini aerodroma

„Zadržao bih se na lokalnom nivou i da riješimo probleme koje imamo. A vremenom će sigurno doći i veće stvari“ – poručio je.

**Odbornica Nikčević** je kazala da je ovaj dokument naša neophodnost i budućnost. „Svjesna sam kompleksnosti i značaja ovog dokumenta i svaka diskusija je nepotrebna, po mom mišljenju. Da se pitam, ovo bi bila tačka o kojoj se ne raspravlja, već bi bila usvojena jer je preduslov za našu budućnost. Ovo će proizvesti dosta posla kroz lokalnu upravu u narednom periodu. Ne smijemo olako shvatati neke stvari jer ako nemamo zdravo okruženje ne znam gdje vidimo naš razvoj i perspektivu“, istakla je Nikčević.

**Odbornica Ana Vuksanović** je kazala da ne smijemo biti sebični, te da treba razmišljati šire od ličnih interesa. „Samo pomislite šta bi se desilo da dođe do podizanja nivoa mora. Iskoristimo ovaj prelazni period da se edukujemo, da uključimo širu javnost i uvjerimo ih da to radimo za bolju budućnost i sebe i svoje djece. Nemamo alternativu. Još jedan razlog su sredstva koja se mogu dobiti iz EU fondova“ – naglasila je.

Predsjednik SO Marković je kazao da pozitivno gleda na ovaj plan, te da ne vidi mogućnost da bilo ko može imati bilo šta protiv.

**Akcioni plan energetskog i klimatskog održivog razvoja Opštine Tivat do 2030. godine** usvojen je uz 17 glasova “za”, bez glasova “protiv” i “uzdržan”.

1. **Predlog Odluke o prestanku mandata jednom članu Odbora direktora DOO Komunalno Tivat**

Diskusije nije bilo.

Odlukao prestanku mandata jednom članu Odbora direktora DOO Komunalno Tivat je usvojena sa 16 glasova “za”, bez glasova “protiv” i “uzdržan”.

1. **Predlog Odluke o imenovanju jednog člana Odbora direktora DOO Komunalno Tivat**

Za diskusiju se javio **odbornik Vatroslav Belan,** koji je kazao da ovaj izbor smarta kao primjer partitokratije u svom punom kapacitetu. “Protiv te prakse ste se borili 30 godina ali ona se i dalje nastavlja”- kazao je Belan. Mišljenja je da treba obratiti pažnju ko se predlaže, da se prethodno pročita CV kandidata, a ne da se imenuje kanditat čije profesionalne reference ne odgovaraju upravljačkom tijelu javnog preduzeća kakvo je Komunalno doo Tivat.

Odlukao imenovanju jednog člana Odbora direktora DOO Komunalno Tivatje usvojena sa 16 glasova “za”, bez glasova “protiv” i “uzdržan”.

1. **Predlog Odluke o imenovanju jednog člana Skupštine DOO Vodacom**

Za diskusiju se javila **odbornica Sanja Vuković** koja je i na sjednici Odbora za Statut i propise imala primjedbu a koja nije ušla u zapisnik, a koja smatra da je u odluci potrebno dopuniti preambulu i obrazloženje u smislu da se doda član Statuta Vodacoma na koji se odluka odnosi.

Odlukao imenovanju jednog člana Skupštine DOO Vodacom je usvojena sa 16 glasova “za”, bez glasova “protiv” i “uzdržan”.

1. **Predlog Odluke o imenovanju predsjednika/ce i članova/ca Žirija za dodjelu Novembarske nagrade, javnih priznanja i nagrada**,

**Odbornica Dubravka Nikčević** kazala je da je ovo očigledan primjer kršenja propisa.“Sama činjenica da se Nagrada oslobođenja grada donosi svake pete godine, ostavlja Vam toliki vremenski raspon da ako ste željeli da nešto intervenišete na ovoj odluci i te kako ste imali vremena, a Vi nama danas demonstrirate kršenje propisa. Osnovna odluka je iz 2009. godine a izmjene i dopune su rađene 2014. godine, gdje član 8 važeće odluke koji govori o komisiji koju vi danas, bez pravnog utemeljenja pokušavate staviti na dnevni red, kaže:„Javni poziv za predlaganje kandidata za Novembarske nagrade objavljuje se na sajtu Opštine Tivat, radio Tivtu i najmanje jednom dnevnom listu najkasnije do 30. avgusta godine u kojoj se Novembarska nagrada dodjeljuje“, dalje član 9 koji glasi „ Predlozi se dostavljaju najkasnije do 15. oktobra godine u kojoj se Novembarska nagrada dodjeljuje“. Na ovaj način šalje se poruka građanima Tivta da na ovaj način obesmišljavamo ovako prestižnu nagradu, nagradu koja se dodjeljuje istaknutim građanima grada svodimo na predlaganje koje će trajati nekoliko dana. Ova nagrada zaslužuje da joj se ukaže poštovanje a sa ovakvim načinom rada mi istu degradiramo , za što nema nikakvog opravdanja“, zaključila je Nikčević.

**Predsjednik Opštine Željko Komnenović** se saglasio da su prekršeni rokovi, te da imenovanje komisije koje se predlaže nikako ne može obezbijediti da nagrada ove godine bude dodijeljena.

**Odbornica Sanja Vuković** je poručila da za ove propuste neko treba da odgovara, jer ova odluka je mogla da bude donesena i prije, na prethodne dvije Skupštine. „Postoje ljudi koji su plaćeni da na vrijeme misle, to ne mogu biti odbornici, već zaposleni u lokalnoj upravi, pa bi za ovaj propust trebalo pokrenuti pitanje odgovornosti. Smatram da bi ova odluka trebalo da pretrpi izmjene, u smislu da je predug period od pet godina za dodjelu Novembarske nagrade, da ga treba smanjiti na rok od 3-4 godine“, kazala je Vuković.

**Odbornica Ana Vuksanović** je upozorila da u uvodnom izlaganju nisu pročitana imena članova žirija koji se predlaže. Upitala je koji su kriterijumi, odnosno uslovi, način i postupak za izbora članova Žirija za dodjelu Novembarske nagrade, i da li se plaća naknada za članstvo u ovom žiriju.Takođe se saglasila sa konstatacijom da je pet godina predugačak mandat za žiri, i prema njenom mišljenju nagrada bi trebalo da se dodjeljuje svake godine.

**Sekretarka SO Tivat Ivana Arandjus** kazala je da bi po njenom mišljenju trebalo izmijeniti kriterijume pa da se isti bolje preciziraju i definišu da se ne bi ostavljao prostor za sumnju u zloupotrebu.Po pitanju naknade za rad žirija kazala je da je u prethodnoj odluci postojala odredba oko naknade, ali je na njeno insistiranje izostavljena budući da je i sama u žiriju.

„Ova se odluka mora mijenjati, za ovu godinu smo zakasnili po svim osnovama, ako imenujemo komisiju, ona će tek dogodine moći donositi odluku o dobitniku Novembarske nagrade. Ove se godine neće dodijeliti, a odgovornost ćemo naknadno utvrđivati,“ kazao je **predsjednik Komnenović.**

Odlukao imenovanju predsjednika/ce i članova/ca Žirija za dodjelu Novembarske nagrade, javnih priznanja i nagrada je usvojena sa 17 glasova “za”, bez glasova “protiv” i “uzdržan”.

1. **Predlog Odluke o davanju saglasnosti na izmjenu Odluke o razrješenju dužnosti izvršnog direktora DOO „Autobuska stanica“ Tivat**

**Odbornica Sanja Vuković** kazala je da je i ovo pitanje odgovornosti kao što je iznijela i na sjednici Odbora za Statut i propise. “Mi smo na sjednici od 29.06.2024.godine imali sličnu odluku sa razlikom što smo razrješavali izvršnog direktora a sada razrješavamo vršioca dužnosti. Smatram da je potrebno da se odgovornije pristupi radu u odborima, savjetima koje je imenovalo ovo radno tijelo jer mi kao odbornici svojim integritetom odgovaramo za ono što ovdje dolazi. Ovo nije ispravno, nije u redu, i trebalo bi da se ovakve situacije izbjegnu, nije prvi put ali se nadam da je posljednji.

Odlukao davanju saglasnosti na izmjenu Odluke o razrješenju dužnosti izvršnog direktora DOO „Autobuska stanica“ Tivat je usvojena sa 17 glasova “za”, bez glasova “protiv” i “uzdržan”.

1. **Predlog Odluke o formiranju Komisije za odabir projekata valorizacije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara**

**Odbornik Igor Petković** je kazao da su zadnjih nekoliko tačaka pogrešne, nepotpune ili nijesu u skladu sa zakonom. „Nevjerovatno mi je da imamo situaciju da se bavimo nezakonitim stvarima. Neki ljudi ne zavređuju da budu u ovoj komisiji, posebno zbog događaja čiji smo svjedoci bili ovih dana kada smo imali priliku da vidimo šta se desilo zadnjih kiša i poplava u osnovnoj školi koja je potpuno neorganizovana, koja ne funkcioniše kako treba, čiji je novac građana u iznosu od 600 hiljada dat na raspolagnje direktorici koja upravlja tom školom. Analiziram ko su predstavnici Opštine u ovoj komisiji. Biramo osobu koja će se baviti ozbiljnim stvarima a nije mogla ispratiti radove u školi koja je u katastrofalnom stanju. Objasnite mi kako se donose ove odluke i biraju osoba koje nijesu kompetentne u tom domenu, uz dužno poštovanje prema gospođi, nemam ništa lično protiv nje“ – kazao je Petković.

**Predsjednik Opštine Željko Komnenović** je kazao da čim je neko na čelu ustanove koja ima preko 2000 đaka i 200 profesora, vjerovatno mora imati neke kompetencije. „Jako teško se ljudi prihvataju ovakvih komisija jer moraju prijavljivati imovinu ASK–u. Zato molimo ljude koji već prijavljuju svoju imovinu da se prihvate toga kako ne bi deranžirali neke ljude kojima nije prijatno da prijavljuju svoju imovinu“ – kazao je Komnenović i upitao šta je nezakonito urađeno, da li je nešto zaboravljeno, da li je na nespretan način urađeno.„Turistička organizacija objavljuje konkurs za projekte, a komisija odlučuje kome idu sredstva odnosno bira projekte i vrši nadzor nad trošenjem tih sredstava. Ukoliko se komisija ne formira, idu rokovi i ta sredstva neće će se moći upotrijebiti u ovoj kalendarskoj godini, moraćemo ih prebaciti za sljedeću godinu a imamo Tivćane koji su zainteresovani i žele da iskoriste ta sredstva“ – kazao je Komnenović.

**Odbornik Igor Petković** kazao je da je tačno da Turistička organizacija raspisuje konkurs, ali komisija raspravlja o uslovima konkursa, ona raspravlja u momentu kad joj je već istekao manadat.Što znači da uslovi koji su raspisani u tom konkursu nisu validni, nisu doneseni na zakonit način pa se opet postavlja pitanje :“ Da li ćete tražiti da neko preuzeti odgovornost“ i kazao da radna tijela koja se biraju ne rade kako treba.

**Predsjednik Komnenović** je konstatovao da u članu 14 odluke postupak dodjele sredstava piše da nakon zatvaranja javnog poziva komisija će razmotriti pristigle zahtjeve, komisija će u skladu sa poslovnikom pužiti savjetodavne i stručnu podršku u roku trajanja konkursa i donositi odluke u skladu sa tim, uključujući eventualno odluku o produženom roku prijave, s napomenom da konkurs i dalje traje.

**Odbornik Igor Petković** je kazao da nista nije sporno, da će se greška sa ovim ispraviti, ali da biste raspisali konkurs, ta komisija je morala da donese uslove konkursa, i sada se postavlja pitanje što ako to nije uskladu sa zakonom onda ćete i Vi biti odgovorni.

**Predsjednik Opštine Željko Komnenović** je kazao da će kao predsjednik Upravnog odbora tražiti da se poništi konkurs za valorizaciju projekata, te da se, nakon imenovanja komisije, raspiše novi kako bi se do kraja ispratilo i ponovio da je cilj da se ta sredstva utroše za dobrobit svih građana, a ne da stoje na računu.

**Odbornik Petković** se saglasio sa predsjednikom Komnenovićem da treba da budemo legalisti, uz napomenu da se obrati pažnja ko sjedi u odborima i komisijama jer zbog toga dolazi do ovih problema.

**Odbornik Došljak** se nadovezao na izlaganje predsjednika, i složio se da smo svi mi za dodjelu sredstava, ali ga zanima ko će snositi odgovornost za ove propuste.

**Odbornica Nikčević** je sugerisala TO da ukoliko bude novog javnog poziva, izmjeni Statut i jasno definiše neke stvari jer u članu 4 Statuta TO kaže da uslove određuje Komisija, ne kaže da javni poziv raspisuje komisija.

Odlukao formiranju Komisije za odabir projekata valorizacije kulturne baštine koji se odnosi na arheološka istraživanja, konzervatorske i restuatorske radove, rekonstrukciju i promociju kulturnih dobara je usvojena sa 17 glasova “za”, bez glasova “protiv” i “uzdržan”.

1. **Predlog Odluke o davanju saglasnosti na Odluku Odbora direktora DOO za odvođenje i prečišćavanje otpadnih voda za opštine Kotor i Tivat o imenovanju Izvršnog direktora**

Diskusije nije bilo.

Odlukao davanju saglasnosti na Odluku Odbora direktora DOO za odvođenje i prečišćavanje otpadnih voda za opštine Kotor i Tivat o imenovanju Izvršnog direktora je usvojena sa 17 glasova “za”, bez glasova “protiv” i 1 glas “uzdržan”.

Prešlo se na odbornička pitanja.

Odbornicu Dubravku Nikčević zanimalo je zbog čega u sastavu aktuelnog Izvršnog odbora TO Tivat nema članova iz turističke privrede, nema predstavnika najvećih turističkih kompanija sa sjedištem u Tivtu koji bi shodno prihodovnom učešću u ukupnom bilansu od turizma odnosno kao najznačajnija turistička preduzeća koja ujedno i najviše prihodovno participiraju TO Tivat, morali biti u ovom organu.

U obrazloženju je navela da nakon osnivanja Skupštine Turističke organizacije opštine Tivat u novom sazivu, osnovan je i novi Izvršni odbor ove organizacije. Broj članova IO Turističke organizacije opštine Tivat definisan je Statutom a način izbora tj. struktura članova IO definisan je Zakonom o turističkim organizacijama, a koji u čl.26  stav 2 kaže da ”Izvršni odbor lokalne turističke organizacije ima predsjednika i članove koje bira skupština iz reda članova lokalne turističke organizacije, na način da se obezbijedi srazmjerna zastupljenost članova pojedinih djelatnosti u izvršnom odboru, prema njihovom učešću u ukupnom prihodu turističke organizacije”. Dakle, može se zaključiti da, kako Skupština TO Tivat tako i IO TOT-a bi trebao po svojoj strukturi, jednim dijelom (po meni najbitnijem) odražavati  snagu i značaj turističke privrede u  promociji našeg grada.

U odgovoru predsjednika kaže se da se isti nalaze u sastavu Skupštine Turističke organizacije Tivat, kao najvišeg organa upravljanja u Turističkoj organizaciji, a sve u skladu sa sa članom 17 Statuta Turističke organizacije opštine Tivat . Dalje se navodi da će se narednom periodu učiniti dodatni napor da predstavnici turističke privrede budu i dio Izvršnog odbora TOT-a, a u skladu sa predviđenim odnosno propisanim procedurama.

Odbornica Nikčević je dala komentar da postoji bojazan da ukoliko ne uključimo velike kompanije i velike predstavnike turističke privrede da će to kod njih proizvesti jednu nezainteresovanost za nešto što se zove opšta turistička promocija grada.

Drugo pitanje odbornice Dubravke Nikčević odnosilo se na fuziranje Parking servisa i Autobuske stanice, te koji su razlozi zbog čega do sada nije okončan ovaj proces i ko je konkretno odgovoran za sporost u realizaciji istog? Obrazložila je svoje pitanje činjenicom da je Skupštinskom odlukom još iz marta 2021. godine, dakle prije 3,5 godine usvojen je Elaborat o racionalizaciji poslovanja opštinskih preduzeća Parking servis Tivat i Autobuske stanice Tivat po osnovu kojeg je trebalo da se izvrši dobrovoljna likvidacija preduzeća Autobuske stanice Tivat i potom preuzimanja djelatnosti ovog preduzeća od strane Parking servisa Doo Tivat kao proizvod sporosti u rješavanju ovog pitanja zadnjih godina nije bilo većih ulaganja u infrastrukturu tj. u podizanju nivoa kvaliteta usluge iako su za to postojala sredstva iz sopstvenih prihoda.

**Predsjednik opštine Željko Komnenović** odgovorio je da su oba preduzeća radila na poslovima zaokruživanja i cjelishodnog zaključenja pomenutog procesa, pri čemu su radeći uporedo na tekućim poslovima morali primarno voditi računa o održavanju zadovoljavajućeg nivoa usluga koje pružaju kako našim građanima, tako i posjetiocima naše opštine, prije, za vrijeme i nakon turističke sezone. Uzimajući u obzir navedeno činjenično stanje, da je prioritet stavljen na dostupnost usluga,svakako proces preuzimanja poslova teče svojim tokom te će biti priveden kraju u skladu sa svim važećim propisima koji regulišu predmetnu oblast.

sekretarka Skupštine predsjednik Skupštine

Ivana Arandjus mr Miljan Marković